पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर जिले के मथानिया के तिंवरी घेवड़ा रोड पर रहने वाले एक मार्बल कारीगर ने राजीव गांधी नहर में कूद कर अपनी जान दे दी। मरने से पहले उसने मोबाइल पर स्टेटस डाला.. अलविदा। स्टेटस देखकर परिवार के लोग 3 मई से उसकी तलाश में जुटे ते। उसका शव 4 मई को नहर की जाली में फंसा मिला। मामले में मृतक के भाई ने तीन लोगों पर आत्महत्या के लिए उकसाने और मार कर नहर में डालने का आरोप लगाते हुए थाने में रिपोर्ट दी।
शव मिलने के बाद हरकत में आई पुलिस ने डॉग स्क्वायड के साथ एफएसएल की टीम को भी बुलाया। शव का महात्मा गांधी अस्पताल में मेडिकल बोर्ड से पोस्टमार्टम करवाया गया। शरीर पर कोई चोट के निशान नहीं मिले है। फिलहाल पुलिस मामले की जांच में जुटी है।
मथानिया थाने के सब इंस्पेक्टर रामलाल ने बताया कि तिंवरी- घेवड़ा रोड निवासी प्रेमचंद पुत्र बाबूलाल माली की तरफ से रिपोर्ट दी गई। इसमें बताया कि उसका भाई राजेंद्र मतोड़ा (20) मार्बल का काम करता था। 3 मई को घर से निकला था। बाद में उसने अपने मोबाइल पर स्टेटस डाला.. अलविदा। तब परिवार के लोगों ने उसकी तलाश शुरू की। इस पर उसकी बाइक, पर्स और मोबाइल राजीव गांधी नहर गीता धाम के पास में मिली। इसके बावजूद उसका कोई पता नहीं चल पाया। पुलिस को सूचना मिलने पर आलाधिकारी वहां पहुंचे। 4 मई की शाम को उसका शव नहर की जाली में फंसा हुआ मिला। पुलिस शव को लेकर जोधपुर के एमजीएच में पहुंची, जहां पर मेडिकल बोर्ड से पोस्टमार्टम करवाया गया।
एसआई रामलाल ने बताया कि मृतक राजेंद्र के भाई प्रेमचंद का आरोप है कि इस घटना से एक दिन पहले गांव के रहने वाले छैलसिंह आदि उसके घर पर आए थे। इन लोगों ने उसके भाई राजेंद्र व जगदीश को घर से मोबाइल पर गलत संदेश भेजे जाने की बात की थी। राजेंद्र का फोन ये लोग लेकर गए। बाद में इसमें आए वीडियो को डिलीट कर दिया गया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn